Cypresowe wjelkowe mloko

Cypresowe wjelkowe mloko (Euphorbia cyparissias) jo rostlina ze swójźby wjelkomlokowych rostlinow (Euphorbiaceae).


 Wopis 
Cypresowe wjelkowe mloko jo wěcejlětna rostlina (trajne zele), kótaraž dośěgnjo wusokosć wót 15 až do 30 (40 abo 50) cm. Rostlina jo goła, wopśimjejo běłu mězgu a ma pódzemske wótnožki. Kijaški su dołojce wódrjewjone, njasu až do 20 njekwiśecych, gusto łopjenatych a až do 10 kwiśecych bocnych gałuzow.

 Łopjena 
Měnjate łopjena su wuske, swětłozelene, linealiske až pśisamem nitkojte, cełokšomne a dośěgnu dłujkosć wót 1,5 až do 3 (4) cm a šyrokosć wót 2 až do 3 mm. Njekwiśece pšuśiki su gusto łopjenate.

 Kwiśonki 
Kwiśo wót apryla až do julija (awgusta). Kwiśonki stoje w njepšawych wokołkach z 10 až 20 promjenjami. Pśikšywne łopjeńka kwiśonkowych stołkow su njezrosćone, šyroko-tśirožkowe a nejpjerwjej žołte ale pózdźej cerwjenojte. Žołte załzy kwiśonkowego keluška ma formu połmjaseca a njasu 2 rožka.

 Płody 
Płody su kapsle z połkulowymi brodajcami.

 Maśizny 
Rostlina wopśimjejo toksistiske triterpeny w běłej mězdze.

 Stojnišćo 
Rosće na suchych pěskowych zemjach, pśedewšym na suchych błomjenjach, na kamjentnych nakłonjach, w swětłych krickach, na kšomach a na drogowych kšomach.  Ma lubjej skerjej suche a bazowe zemje.

 Rozšyrjenje 
Rostlina jo w srjejźnej a pódpołdnjowej Europje rozšyrjona, pśi comž w Nimskej w dłujkowjacornej nižynje felujo.

 Škódniki a chóroby 
Rostlina jo cesto wót brunawow podeńdźena, pśi comž jo nachylny zežywjarnik grochoweje brunawy Uromyces pisi. To statkujo typiske wurostki rostliny, kótaraž mimo togo njekwiśo. Pótom jo swětłozelena, šwižna a njeroznogaśowana. Mimo togo njaso na dolnem boku skrótšenych łopjenow oranžowe tšocki.

Wóna  jo głowna futrowańska rostlina guseńcow wjelkomlokowego nocnego mjatela.

 Wužywanje 

 Nožki 

 Žrědła 
Wó rostlinje
 GU Maxi-Kompaß Blumen, ISBN 3-7742-3852-9, bok 57 
 GU Naturführer Blumen, ISBN 3-7742-1507-3, bok 62 
 Meyers Taschenlexikon Biologie, In 3 Bänden, 3. zwězk, ISBN 3-411-12033-9, bok 288, pód lema Wolfsmilch (Euphorbia) 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, bok 164 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, bok 262 
 Steinbachs Großer Pflanzenführer, ISBN 978-3-8001-7567-3, bok 98 
 Ullstein Lexikon der Pflanzenwelt, 1973, ISBN 3-550-16019-4, strona 492, pód lema Wolfsmilch (Euphorbia) 
Wó maśiznje
 Christoph Mayr: Giftfibel, Giftstoffe aus der Tier- und Pflanzenwelt, Bechtermünz Verlag, 1995, ISBN 3-86047-390-5, bok 81 

 Eksterne wótkaze 

Kategorija:Wjelkomlokowe rostliny